CELEX: 32018D0907(01)
Language: mt
Date: 2018-09-06 00:00:00
Title: Deċiżjoni tal-Kummissjoni tas-6 ta’ Settembru 2018 li taħtar il-President u l-Viċi President indipendenti permanenti ta’ livell għoli tal-Bord imsemmi fl-Artikolu 143 tar-Regolament (UE, Euratom) 2018/1046 tal-Parlament Ewropew u tal-Kunsill (ir-Regolament Finanzjarju) għall-perjodu li fadal tal-mandat attwali tagħhom

7.9.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 315/3
               
            
         DEĊIŻJONI TAL-KUMMISSJONI
         tas-6 ta’ Settembru 2018
         li taħtar il-President u l-Viċi President indipendenti permanenti ta’ livell għoli tal-Bord imsemmi fl-Artikolu 143 tar-Regolament (UE, Euratom) 2018/1046 tal-Parlament Ewropew u tal-Kunsill (ir-Regolament Finanzjarju) għall-perjodu li fadal tal-mandat attwali tagħhom
         (2018/C 315/04)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (1), u b’mod partikolari l-Artikolu 143(3) tiegħu,
         Billi:
         
                     (1)
                  
                  
                     Il-Bord huwa l-ġebla tax-xewka tas-Sistema ta’ Identifikazzjoni Bikrija u ta’ Esklużjoni (EDES, minn hawn ’il quddiem magħruf bħala l-“Bord tal-EDES”). Imwaqqaf fl-2016, dan il-Bord interistituzzjonali għandu l-kompitu primarju (jew fost l-oħrajn) li joħroġ rakkomandazzjonijiet fuq talba tal-Uffiċjali tal-Awtorizzazzjoni tal-Istituzzjonijiet u l-korpi kollha dwar l-impożizzjoni tas-sanzjonijiet amministrattivi (esklużjoni mill-għoti ta’ fondi tal-UE u/jew impożizzjoni ta’ penali finanzjarji) fuq atturi ekonomiċi li mhumiex affidabbli.
                  
               
                     (2)
                  
                  
                     Wara sejħa pubblika għal espressjoni ta’ interess u għażla minn bord ta’ tliet Diretturi Ġenerali tal-Kummissjoni, il-Kulleġġ iddeċieda, fil-5 ta’ Lulju 2016 (PV(2016) 2176), li jaħtar lis-Sur Christian PENNERA, eks Ġurikonsult u Direttur Ġenerali tas-Servizz Legali tal-Parlament Ewropew, u s-Sa Maria Isabel ROFES i PUJOL, eks Imħallef fit-Tribunal għas-Servizz Pubbliku, bħala President u Viċi President tal-Bord tal-EDES rispettivament bħal mandat ta’ ħames snin li jintemm fil-4 ta’ Lulju 2021.
                  
               
                     (3)
                  
                  
                     Fl-20 ta’ Ġunju 2018, il-Kulleġġ iddeċieda wkoll li jaħtar lis-Sur PENNERA u s-Sa ROFES i PUJOL bħala President u Viċi President rispettivament tal-grupp speċjalizzat dwar l-irregolaritajiet finanzjarji tal-Kummissjoni msemmi fl-Artikolu 73, paragrafu 6, tar-Regolament imħassar (UE, Euratom) Nru 966/2012 tal-Parlament Ewropew u tal-Kunsill (2) (minn hawn ’il quddiem “il-Bord tal-ISIF”) għal perjodu ta’ sentejn. Il-Bord tal-ISIF tal-Kummissjoni għandu rwol konsultattiv biex tiġi determinata l-eżistenza u l-konsegwenzi tal-irregolaritajiet finanzjarji mwettqa mill-membri tal-persunal. Ġew imwaqqfa gruppi speċjalizzat dwar l-irregolaritajiet finanzjarji f’istituzzjonijiet oħrajn tal-Unjoni.
                  
               
                     (4)
                  
                  
                     Ir-Regolament Finanzjarju l-ġdid li daħal fis-seħħ fit-2 ta’ Awwissu 2018 jabbroga l-bordijiet tal-ISIF kollha u jittrasferixxi l-kompetenzi tagħhom lill-Bord tal-EDES. Madankollu dan it-trasferiment tal-kompetenzi tal-Bordijiet tal-ISIF lill-Bord tal-EDES se japplika għall-implimentazzjoni tal-approprjazzjonijiet amministrattivi biss wara l-1 ta’ Jannar 2019.
                  
               
                     (5)
                  
                  
                     Huwa meħtieġ li jiġi żgurat li l-ħatra u l-mandat tal-President, sa fejn huwa kkonċernat it-trattament tal-irregolaritajiet finanzjarji mill-membri tal-Persunal, ikunu għalkollox konformi mar-rekwiżiti tar-Regolament Finanzjarju fir-rigward tal-indipendenza tiegħu, u l-kundizzjonijiet stabbiliti għat-tul tal-mandat tiegħu u l-proċedura tal-għażla. Jenħtieġ li dan japplika wkoll għall-Viċi President.
                  
               
                     (6)
                  
                  
                     B’mod partikolari, sabiex l-indipendenza u l-integrità tal-mandat ta’ ħames snin tagħhom bħala President u Viċi President rispettivament tal-Bord tal-EDES jiġu rrispettati, is-Sur Christian PENNERA u s-Sinjura Maria Isabel ROFES i PUJOL jenħtieġ li jiġu maħtura wkoll għall-perjodu li jifdal tal-mandat attwali tagħhom bħala President u Viċi President rispettivament tal-Bord magħqud. Dan huwa neċessarju wkoll minħabba li l-mandat tal-President tal-Bord tal-EDES ma jiġġeddidx. F’dan ir-rigward, huwa importanti li jiġi sottolinjat li l-proċedura li ġiet segwita fl-2016 biex is-Sur PENNERA u s-Sa ROFES i PUJOL jinħatru bħala President u Viċi President rispettivament tal-Bord tal-EDES tissodisfa r-rekwiżiti kollha tar-Regolament Finanzjarju l-ġdid għall-ħatra tal-President u l-Viċi President tal-Bord magħqud.
                  
               
                     (7)
                  
                  
                     Bl-għan li tiġi żgurata t-trasparenza u li l-atturi ekonomiċi, kif ukoll il-persunal tal-istituzzjonijiet u korpi tal-Unjoni, tal-uffiċċji u l-aġenziji Ewropej, jiġu infurmati kif xieraq, jenħtieġ li dawn il-ħatriet jiġu ppubblikati u notifikati lil istituzzjonijiet oħrajn tal-Unjoni, korpi tal-Unjoni, uffiċċji u aġenziji Ewropej,
                  
               IDDEĊIDIET KIF ĠEJ:
         
            Artikolu 1
            Ħatriet
            Is-Sur Christian PENNERA u s-Sa Maria Isabel ROFES i PUJOL huma maħtura bħala President u Viċi President rispettivament tal-Bord imsemmi fl-Artikolu 143 tar-Regolament Finanzjarju għall-bqija tal-mandat tagħhom ta’ ħames snin, kif ġie deċiż mill-Kulleġġ fil-5 ta’ Lulju 2016 (PV (2016) 2176).
         
         
            Artikolu 2
            Kuntratti bħala Konsulenti Speċjali
            Kif previst fl-Artikolu 143(3) tar-Regolament Finanzjarju, is-Sur Christian PENNERA u s-Sa Maria Isabel ROFES i PUJOL huma annessi amministrattivament bħala Konsulenti Speċjali mal-Kummissarju OETTINGER f’konformità mar-Regoli għall-Konsulenti Speċjali C(2007) 6655 tad-19 ta’ Diċembru 2007, kif emendati mid-Deċiżjoni tal-Kummissjoni C(2014) 541 tas-6 ta’ Frar 2014.
            
                        1.
                     
                     
                        B’rispett għall-indipendenza tas-Sur PENNERA u s-Sa ROFES i PUJOL u t-tul tal-mandat tagħhom, il-kuntratti tagħhom ta’ Konsulenti Speċjali se jiġġeddu sa tmiem il-mandat tagħhom. Il-kuntratt tas-Sur PENNERA jinkludi 70 jum tax-xogħol u 35 jum ta’ missjoni, u l-kuntratt tas-Sa ROFES i PUJOL jinkludi 60 jum tax-xogħol u 35 jum ta’ missjoni. L-għadd ta’ jiem tax-xogħol jista’ jiġi emendat permezz ta’ deċiżjonijiet amministrattivi u baġitarji. Is-Sur PENNERA u s-Sa ROFES i PUJOL se jirċievu miżata għal kull ġurnata xogħol, ikkalkulata abbażi tas-salarju bażiku ta’ Uffiċjal tal-Unjoni Ewropea fil-grad AD 16, skala 1.
                     
                  
                        2.
                     
                     
                        Il-kuntratti tas-Sur PENNERA u s-Sa ROFES i PUJOL bħala President u Viċi President rispettivament tal-grupp speċjalizzat dwar l-irregolaritajiet finanzjarji tal-Kummissjoni msemmi fl-Artikolu 73, paragrafu 6, tar-Regolament imħassar (UE, Euratom) Nru 966/2012 għandu jintemm fil-31 ta’ Diċembru 2018.
                     
                  
                        3.
                     
                     
                        Il-Kummissarju OETTINGER huwa awtorizzat li jemenda, soġġett għad-disponibbiltà ta’ fondi suffiċjenti, il-kuntratti tal-Konsulenti Speċjali fil-każ ta’ ħtiġijiet debitament ġustifikati.
                     
                  
                        4.
                     
                     
                        Id-Direttur Ġenerali tad-DĠ Riżorsi Umani huwa awtorizzat li jimplimenta din id-deċiżjoni billi jiffirma l-kuntratti f’isem l-Awtorità Responsabbli biex Tikkonkludi l-Kuntratti ta’ Impjieg.
                     
                  
         
            Artikolu 3
            Pubblikazzjoni u notifika
            Id-Direttorat Ġenerali tad-DĠ Riżorsi Umani huwa struwit li jippubblika dawn il-ħatriet fis-serje C tal-Ġurnal Uffiċjali u li jinnotifikahom lill-Istituzzjonijiet l-oħrajn tal-Unjoni, lill-korpi tal-Unjoni, lill-uffiċċji u lill-aġenziji Ewropej.
         
         
            Magħmul fi Brussell, is-6 ta’ Settembru 2018.
            
               
                  Għall-Kummissjoni
               
               Günther OETTINGER
               
                  Membru tal-Kummissjoni
               
            
         
         
            (1)  ĠU L 193, 30.7.2018, p. 1.
         
            (2)  Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).